NDR ตั้งเป้าปีหน้ารายได้แตะ 1 พันลบ. เล็งออกผลิตภัณฑ์ใหม่-ร่วมพันธมิตรบุกอินโดฯ
NDR คาดรายได้รวมปีนี้ไม่ต่ำกว่าปีก่อนที่มีรายได้ 796 ลบ. ตั้งเป้าปี 59 รายได้แตะ 1 พันลบ. เตรียมออกผลิตภัณฑ์ใหม่-ร่วมพันธมิตรบุกตลาดอินโดนีเซีย ตั้งงบลงทุนปีหน้า 30-40 ลบ.
8 ธ.ค. 2558

นายชัยสิทธิ์ สัมฤทธิวณิชชา กรรมการผู้จัดการ บริษัท เอ็น.ดี.รับเบอร์ จำกัด (มหาชน) หรือ NDR  เปิดเผยว่าสำหรับแนวโน้มรายได้รวมในปีนี้คาดจะไม่ต่ำกว่าปีก่อนที่มีรายได้รวม 796 ล้านบาท แม้ว่าตลาดในประเทศจะยังไม่ฟื้น แต่เนื่องจากบริษัทจะมีการรับรู้รายได้จากตลาดอินเดียเข้ามาสนับสนุน ส่วนตลาดใหม่ในประเทศอื่นๆ ก็ยังคงขยายตัว
ขณะที่บริษัทตั้งเป้ารายได้ในปี 59 ไว้ที่ 1,000 ล้านบาท จากแผนการขยายตลาดในประเทศด้วยผลิตภัณฑ์ใหม่ โดยคาดว่าจะสามารถวางจำหน่ายได้ในช่วงครึ่งปีแรก นอกจากนี้ จะเพิ่มการรับรู้รายได้ในต่างประเทศจากตลาดอินเดียซึ่งเป็นฐานลูกค้าเดิม  โดยคาดการณ์ว่าจะรับรู้รายได้จากอินเดีย มูลค่าประมาณ 205-225 ล้านบาท แบ่งเป็นรับรู้รายได้ในไตรมาส 1/59 ประมาณ 40-45 ล้านบาท และเพิ่มขึ้นในไตรมาสถัดไป อยู่ที่ประมาณ 55-60 ล้านบาทต่อไตรมาส
ขณะเดียวกันบริษัทยังมองหาตลาดใหม่ๆ เพิ่มเติม โดยอยู่ระหว่างหาพันธมิตรในประเทศอินโดนีเซีย เพื่อเพิ่มโอกาสและขยายช่องทางในการเติบโตของบริษัท อย่างไรก็ตาม ขณะนี้ยังไม่ได้ข้อสรุป
สำหรับงบลงทุนในปีหน้าอยู่ที่ 30-40 ล้านบาท โดยแบ่งเป็นขยายกำลังการผลิตประมาณ 20-30 ล้านบาท เพื่อเพิ่มกำลังการผลิตยางนอก กับเครื่องทดสอบควบคุมคุณภาพและใช้สำหรับพัฒนาผลิตภัณฑ์ใหม่ประมาณ 10 ล้านบาท โดยเม็ดเงินลงทุนดังกล่าวมาจากกระแสเงินสด ซึ่งมั่นใจว่าจะช่วยสนับสนุนธุรกิจของบริษัทฯให้เติบโตอย่างแข็งแกร่งและยั่งยืน สร้างผลตอบแทนที่ดีให้กับผู้ถือหุ้นในอนาคต
 